Sakaičiai

Sakaičiai (lenk. Sakowicze) – Lietuvos Didžiosios Kunigaikštystės didikų giminė, didžiausią įtaką turėjusi Kazimiero laikais.

Giminės pradininkas – Stanislovas Sakas, 1413 m. Horodlės susitarimų signataras, gavęs „Pomiano“ herbą.

Giminės tėvoninės valdos buvo Nemenčinė, Hruzdovas (Ašmenos paviete), Medilas. Turėta daug beneficinių valdų, gautų iš valdovų. Lenkų istorikė Ewa Kelma išvardija 80 Sakų giminės valdų.

XVI a. dalis giminės ėmė vartoti Nosilovskių (Nosiłowscy, pagal jų valdos pavadinimą) ir Steckovičių (Steckowicze, Stečkaus Sakaičio palikuonys) pavardes.

Giminės atstovai 

 Stanislovas Sakas (Stanisław Sak) – 1433 m. Dubingių seniūnas
 Andrius Sakaitis (Andrzej Sakowicz) – 1434–1435 m. Dubingių seniūnas, 1440 m. Smolensko vietininkas, 1444–1458 m. Polocko vietininkas, 1459–1465 m. Trakų vaivada, karo vadas, valdovo pasiuntinybių dalyvis, Hruzdovo ir Medilo bažnyčių fundatorius
 Jonas Sakaitis (Iwaszko Sakowicz) – 1451 m. Vilkijos seniūnas, 1472 m. valdovo dvaro maršalka, valdovo pasiuntinybių dalyvis
 Alekna Sakaitis (Olechno Sakowicz) – 1477–1481 m. Bielsko seniūnas, valdovo dvaro virtuvininkas
 Petras Sakaitis (Piotr Sakowicz) – 1447 m. Kauno seniūnas, valdovo pasiuntinybių dalyvis
 Bagdonas Andrejaitis Sakaitis (Bogdan Sakowicz) – 1463–1477 m. valdovo dvaro maršalka, 1466–1474 m. Brėslaujos seniūnas, 1480–1484 m. Polocko vietininkas, 1480–1490 m. didysis maršalka, 1484–1490 m. Trakų vaivada, valdovo pasiuntinybių dalyvis

Šaltiniai 

 Rimvydas Petrauskas, Lietuvos diduomenė XIV a. pabaigoje – XV a., Vilnius, Aidai, 2003
 Ewa Kelma, Ród Sakowiczów i jego majętności w XV i pierwszej połowie XVI wieku, Lituano-slavica posnaniensia, t. 3, Poznan, 1989